A BIZOTTSÁG 1233/2004/EK RENDELETE
(2004. július 2.)
a tej- és tejtermékágazatban használt illetékrendszerre vonatkozó 595/2004/EK rendelet alkalmazásához szükséges átmeneti intézkedések meghatározásáról a Cseh Köztársaságnak, Észtországnak, Ciprusnak, Lettországnak, Litvániának, Magyarországnak, Máltának, Lengyelországnak, Szlovéniának és Szlovákiának az Európai Unióhoz való csatlakozása kapcsán
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződés és különösen annak 2. cikke (3) bekezdésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikk első albekezdésére,
mivel:
(1)
Átmeneti intézkedések szükségesek ahhoz, hogy a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia (a továbbiakban: „az új tagállamok”) alkalmazhassák az illetékrendszert a tej- és tejtermékágazatban illetéket előíró, 2003. szeptember 29-i 1788/2003/EK tanácsi rendelet (1) szerint.
(2)
A tej- és tejtermékágazatban illeték megállapításáról szóló 1788/2003/EK tanácsi rendelet alkalmazására vonatkozó részletes szabályok megállapításáról szóló, 2004. március 30-i 595/2004/EK bizottsági rendelet (2) előírja, hogy a tagállamoknak a nemzeti referencia-zsírtartalom túllépése esetén valamennyi termelőre vonatkozóan ki kell igazítaniuk az egyéni referencia-zsírtartalmat. Szükséges előírni, hogy az új tagállamoknak csak az adott tagállamokban alkalmazott illetékrendszer második 12 hónapos időszakától kezdve kell kiigazítaniuk az egyéni referencia-zsírtartalmat. Ez elegendő időt biztosít a tagállamok számára, hogy kiszámítsák, mennyivel lépik túl a nemzeti referencia-zsírtartalmat.
(3)
Az 595/2004/EK rendelet 12. cikke szerint a forgalomba hozott, tejtől eltérő termékek esetében a tagállamok megállapítják a feldolgozásra használt tej mennyiségét. Amennyiben nehéznek bizonyul a forgalomba hozott termékek alapján megállapítani ezeket a mennyiségeket, a tagállamok átalányalapon rögzíthetik a tejjel egyenértékű termék mennyiségét, a termelő által tartott tejelő tehenek számát és az állományra jellemző, egy tehénre jutó átlagos tejhozamot figyelembe véve. Amennyiben az illetékrendszer bevezetésekor a kistermelők magas száma adminisztratív nehézségeket okoz, a tagállamok megfelelően indokolt kérelmük esetén korlátozott időtartamra engedélyt kaphatnak arra, hogy az átlagos nemzeti tejhozamot vegyék figyelembe az állományra jellemző, egy tehénre jutó átlagos tejhozam helyett.
(4)
A közös mezőgazdasági politika reformját követően az egyéni referenciamennyiségek elosztását - a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság csatlakozásának feltételeiről, valamint az Európai Unió alapját képező szerződések kiigazításáról szóló okmány módosításáról szóló, 2004. március 22-i (3) 2004/281/EK tanácsi határozattal módosított csatlakozási okmány értelmében - Lengyelország és Szlovénia tekintetében csak a 2005/2006-os időszaktól kezdődően kell alkalmazni. Ennek megfelelően e két tagállam esetében a nemzeti referenciamennyiség nyilvántartási rendszerére vonatkozó, az 595/2004/EK rendeletben meghatározott jelentés benyújtási határideje 2005. szeptember 1-jére tolódik ki.
(5)
A 2004/281/EK tanácsi határozattal módosított csatlakozási okmány előírásai szerint az új tagállamokra vonatkozó egyéni referenciamennyiségek alapja az 1788/2003/EK tanácsi rendelet I. melléklete f) táblázata. Így nem szükséges, hogy az új tagállamok közöljék a Bizottsággal az első egyéni elosztásokkor adódó, a szállítások és a közvetlen eladás közötti eloszlást, mint ahogy azt az 595/2004/EK rendelet 25. cikke (1) bekezdése előírja.
(6)
Az e rendeletben foglalt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A Cseh Köztársaságra, Észtországra, Ciprusra, Lettországra, Litvániára, Magyarországra, Máltára, Lengyelországra, Szlovéniára és Szlovákiára az illetékrendszer adott tagországokbeli alkalmazásának a második tizenkét hónapos időszakától kezdve vonatkozik az 595/2004/EK rendelet 9. cikke, összhangban a csatlakozási okmány II. melléklete 13. pontjának a 6.A fejezete előírásaival.
2. cikk
A Bizottság megfelelően indokolt kérések esetén az 595/2004/EK rendelet 12. cikke (2) bekezdése alól történő mentesítés útján a legkésőbb 2007. március 31-én lezáródó időszakra feljogosíthatja a Cseh Köztársaságot, Észtországot, Ciprust, Lettországot, Litvániát, Magyarországot, Máltát, Lengyelországot, Szlovéniát és Szlovákiát, hogy az átlagos nemzeti tejhozamot vegye figyelembe az állományra jellemző, egy tehénre jutó átlagos tejhozam helyett.
3. cikk
Lengyelország és Szlovénia esetében az 595/2004/EK rendelet 27. cikke (3) bekezdésében előírt jelentést legkésőbb 2005. szeptember 1-jéig jéig kell elküldeni.
4. cikk
A Cseh Köztársaságra, Észtországra, Ciprusra, Lettországra, Litvániára, Magyarországra, Máltára, Lengyelországra, Szlovéniára és Szlovákiára nem vonatkozik az 595/2004/EK rendelet 25. cikke (1) bekezdése.
5. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 2-án.